《拟古十九首 其四 今日良宴会》
明代·姚光虞

佳辰倡高会，广宴陈中堂。宾友满四座，冠佩鸣锵锵。

绮错一何纷，琬液流霞觞。堂上鼓瑟琴，堂下吹笙簧。

即此娱心意，相与复翱翔。佳辰岂易得，欢会安可常。

少年不为乐，老至徒慨慷。

作者简介：姚光虞，字继如。南海人。明世宗嘉靖三十四年（一五五五）举人。历仕十九年，官至庆远知府。尝从黄佐学，工词翰。著有《玉台》、《蓟门》、《西游》诸稿。清温汝能《粤东诗海》卷二八、清道光《广东通志》卷二八二等有传。